છેલ્લા કેટલાક સમયથી ‘આતંકવાદી એટલે મુસ્લિમ’ જેવી માન્યતા જ્યાં ઘર કરી ગઈ છે ત્યારે એ માન્યતાઓથી તદ્દન વિરુદ્ધ આ કાશ્મીરી મુસ્લિમ પરિવારોના દિલમાં હિન્દુસ્તાન વસેલું છે. તેઓ આતંકવાદની છાયાથી કેવી રીતે દૂર રહી શક્યા તેની કહાણી પણ રસપ્રદ છે. આખા રસાલામાં સૌથી જૈફ એવાં તાજબેગમ શેખ કહે છે, ‘બહારથી કેટલાંક લોકો ઘાટીમાં આવતા, યુવાનોને બેરોજગારી અને ઇસ્લામના નામે ઉશ્કેરતા હતા. જોકે અમારો વિસ્તાર શિક્ષિત અને ટુરિસ્ટોની આવનજાવનના કારણે ફરજિયાત શિક્ષિત બન્યો હતો. જેના કારણે એ લોકોની ધર્મના નામે ઝેર ફેલાવવાની વાત અમને કોઈ રીતે ગળે નહોતી ઊતરતી. વળી, અમે અનેક હિન્દુ પરિવારો સાથે ઘર જેવો સંબંધ ધરાવતા હોવાથી એ તત્ત્વોની ધર્મના નામે ઝેર ફેલાવવાની મુરાદ ક્યારેય બર ન આવી શકી. કેટલાક સ્થાનિકો બિચારા તેમનાથી દબાયેલા હોવાથી તેમનો સામનો કરી શકતા નહોતા. હવે જોકે બધું ખતમ થઈ ગયું છે. સરકારે પગલાં લેવાનું શરૂ કરી દેતાં સ્થિતિમાં સુધાર આવ્યો છે. ટુરિઝમના કારણે અમે અન્ય પ્રદેશોના લોકોના સતત સંપર્કમાં આવતા હોવાથી દેશની વાસ્તવિકતાથી અમે વાકેફ હતા. અમારો વિસ્તાર પ્રવાસન સ્થળ હોવાથી સલામત રહી શક્યો.’